b'\n_START_ARTICLE_\nTaso\xc5\xa1ki marmor\n_START_SECTION_\nPojavnost\n_START_PARAGRAPH_\nPoznamo dve razli\xc4\x8dici tega marmorja. Prvo predstavlja finozrnat bel do sivkast dolomitni marmor, drugo pa grobozrnat \xc4\x8disto bel do svetlo siv kalcitni marmor.\n_START_SECTION_\nGeografski opis\n_START_PARAGRAPH_\nOtok Tasos (Thasos, \xce\x98\xce\xb1\xcf\x82\xce\xbf\xcf\x82) le\xc5\xbei v severnem Egejskem morju in je od vzhodno makedonske obale v Gr\xc4\x8diji oddaljen le 8\xc2\xa0km, njegova povr\xc5\xa1ina zna\xc5\xa1a okrog 390 km2. Relief otoka je raznolik. Ve\xc4\x8dji del predstavlja pogorje Ips\xc3\xa1rion (Ypsarion oros, \xce\xa5\xcf\x88\xce\xb1\xcf\x81\xce\xb9\xce\xbf\xce\xbd \xce\xbf\xcf\x81\xce\xbf\xcf\x82), z najvi\xc5\xa1jim vrhom Psario (\xce\xa8\xce\xb1\xcf\x81\xce\xb9\xcf\x8c), s 1206 m n.m., kar daje otoku gorat zna\xc4\x8daj. Obalni predeli so za razliko od osrednjega dela dokaj polo\xc5\xbeni in raz\xc4\x8dlenjeni s \xc5\xa1tevilnimi rti in zalivi s pe\xc5\xa1\xc4\x8denimi pla\xc5\xbeami._NEWLINE_Marmor oz. kamnolome so na otoku pri\xc4\x8deli izrabljati \xc5\xbee v arhajskem obdobju Gr\xc4\x8dije, v 7. stol. pr. n. \xc5\xa1t., nato dalje v klasi\xc4\x8dnem in helenisti\xc4\x8dnem obdobju ter rimskem obdobju. V 3.stol. n.\xc5\xa1. je na obmo\xc4\x8dju rimskega cesarstva opazno mno\xc5\xbei\xc4\x8dno opu\xc5\xa1\xc4\x8danje kamnolomov, \xc4\x8demur se niso izognili niti na Tasosu in \xc5\xa1e danes lahko opazimo \xc5\xbee pripravljene bloke marmorja za nadaljnji transport. Del kamnolomov pa je vseeno deloval \xc5\xa1e vse v kr\xc5\xa1\xc4\x8dansko obdobje. Pridobivanje marmorja dejansko nikoli ni zamrlo, saj danes predstavlja eno glavnih gospodarskih panog na otoku in ga izva\xc5\xbeajo po svetu._NEWLINE_Na otoku \xc5\xa1e danes lahko lociramo ve\xc4\x8d anti\xc4\x8dnih kamnolomov, ki se nahajajo na vzhodnem delu otoka. V severovzhodnem delu so tako znani kamnolomi na rtu Fanari, v Saliari, rtu Vathy, ter rtu Pyrgos, v jugovzhodnem delu je ohranjen kamnolom na polotoku Aliki, v ju\xc5\xbenem delu pa so bili odkriti sledovi izrabe na obmo\xc4\x8dju dana\xc5\xa1njega samostana Archangelou.\n_START_SECTION_\nDelavnice in izdelki\n_START_PARAGRAPH_\nDelavnice v kamnolomih samih so izdelovale tako za lokalni trg, kot tudi za \xc5\xa1ir\xc5\xa1ega. Izdelki, namenjeni lokalnemu trgu so tako bili izdelani do konca. Gre za razne ve\xc4\x8dje bloke, ki so jih uporabili pri gradnji mestnega obzidja in stavb, arhitekturni \xc4\x8dleni, sarkofagi in kipi._NEWLINE_Marmor namenjen \xc5\xa1ir\xc5\xa1emu trgu pa je na cilj prispel v obliki polizdelkov. Gre predvsem za kipe, nedokon\xc4\x8dane stebre, baze stebrov in kapitele, okrasne plo\xc5\xa1\xc4\x8de, tudi sarkofage. Taso\xc5\xa1ki marmor najdemo v Makedoniji \xc5\xbee od arhai\xc4\x8dnega obdobja naprej. Bolj oddaljena tr\xc5\xbei\xc5\xa1\xc4\x8da so cvetela v poznem arhai\xc4\x8dnem in klasi\xc4\x8dnem obdobju - Peloponez, Tur\xc4\x8dija in J Italija. Ob\xc4\x8dasen izvoz v severozahodno Malo Azijo lahko zasledimo v helenisti\xc4\x8dnem obdobju. Ob koncu helenizma dose\xc5\xbee centralno Italijo._NEWLINE_V rimskem imperialnem obdobju so izva\xc5\xbeali tudi v oddaljene predele Mediterana. Trgovina dose\xc5\xbee vrh v 2 stol., kjer je kot glavno tr\xc5\xbei\xc5\xa1\xc4\x8de zastopana Italija, marmor pa najdemo tudi v ju\xc5\xbeni Gr\xc4\x8diji, na centralnih egejskih otokih, obalah Male Azije, v Jordaniji, Egiptu, Tuniziji in v Franciji. Material se je uporabljal predvsem za kipe, iz Italije so znani tudi sarkofagi.\n_START_SECTION_\nTransport\n_START_PARAGRAPH_\nTransport samih blokov ni bil mo\xc5\xbeen druga\xc4\x8de, kot po morju. Tako so bili v kamnolomih odkriti tudi sledovi razli\xc4\x8dnih naprav, ki so slu\xc5\xbeile za transport blokov. Da so blok lahko premaknili so v osnovi potrebovali drsne plo\xc5\xa1\xc4\x8dadi, ki so izkori\xc5\xa1\xc4\x8dale naravni naklon terena. Nujno potrebno je bilo tudi dvigalo \xe2\x80\x93 \xc5\xa1kripec ali \xc5\xbeerjav, da so lahko blok odstranili, kot tudi tam, kjer so ga nato nalo\xc5\xbeili na ladje.'